सर्वप्रथम सृष्टि के आदि में परमतत्त्वं (आत्मतत्त्वम्) रूप परमेश्वर या परम-सत्ता से ‘आत्म’ रूप आत्मा रूप एक चेतन-ज्योति छिटकी जो शून्य आकाश में ‘सः’ शब्द तथा ज्योति में परिवर्तित हो गयी। जिस प्रकार पैदाइश दर पैदाइश क्रम रूप में रूप तो आदमी का ही रहता है, चाहे पितामह का शरीर हो या पिता का, चाहे पिता का हो या पुत्र का, परन्तु नाम बदलता रहता है। ठीक इसी तरह परमतत्त्वं रूप ‘आत्मतत्त्वम्’ से छिटकी (निकली) हुई ‘आत्म’ नाम और ज्योति रूप दोनों मिलकर आत्म-ज्योति हुई। यह आत्म-ज्योति तब तक शून्य आकाश में आत्म-ज्योति ही रहती है जब तक कि कोई उसे देख-जान नहीं लेता। जैसे ही लोगों ने उस आत्म-ज्योति को देखा, तो नाम (शब्द) तो दिखायी नहीं देता है, दिखायी देता है केवल रूप। जब लोग रूप से सम्बन्ध जोड़ते (मिलते) हैं, तब उसी के द्वारा उसके अपने नाम (शब्द) को जाना जाता है। जैसे कोई व्यक्ति किसी भी व्यक्ति से मिलता है, तो मिलन में पहले नाम (शब्द) नहीं मिलता, रूप मिलता है और जब रूप मिल जाता है, तब वह रूप ही स्वयं ही अपना नाम (शब्द) तथा पता (कहाँ से आया है, कहाँ ठहरा है और किसलिए आया है और कहाँ जाना है) जानकारी और परिचय हेतु बताता है, तब जान-पहचान (सम्बन्ध) हो जाने के बाद नाम (शब्द) पहले और रूप पीछे (बाद में) व्यवहरित होने लगता है। ठीक उसी प्रकार जब शून्य आकाश में आत्म-ज्योति सर्वप्रथम देखी गयी, तो उसका नाम (शब्द) तो किसी को पता (जानकारी) नहीं था। इसीलिए ‘आत्म-ज्योति’ को ‘वह’ कह-कह कर व्यवहरित होने लगी। चूँकि आदि में संस्कृत भाषा जब भाषा के रूप में आयी, वह ज्योति सः – ज्योति कहलायी अर्थात् आत्म सः शब्द (नाम) में परिवर्तित हो गया।